Tiu transformiĝo povintus rapide sekvi la dominantan skemon de la moderna organizado de niaj socioj. En siaj « viziaj » paroladoj, la ĉefoj de la multnaciaj entreprenoj kiel Majkrosofto, Vivendi, America Online (AOL) pensis pri totala varigo de la « informadaj produktoj », kiujn ili tute sekure liverus al la abonanto-konsumanto. Laŭ la modelo de Jeremy Rifkin, kiu, meze de la spekul-veziko de la entreprenoj kun « .com », publikigis La eraon de la aliro [1], multaj prospektivistoj avertis kontraŭ tiuspeca scenaro. La valoro, substrekis ili, de nun ne kuŝas sur la materia proprieto de la aĵoj, sed sur la kapablo aliri ilin. La gardistoj de tiu aliro estos la novaj mastroj de la informado. La kuniĝo de la giganto de la amaskomunikiloj Time Warner kaj de la ĉampiono de la retoj AOL estis tipa ekzemplo de tiu ekvacio. La Reto+la televido+vendosistemo : oni spertis « la kunfandiĝon de tutaĵo de grandaj retoj kiuj estras siajn uzantojn per entrepreno kiu celas la preskaŭ absolutan estradon de la enhavoj ». [2]